Document ID: 31993R2225

31993R2225
L 198/5
JURNALUL OFÍCIAL AL UNIUNII EUROPENE
REGULAMENTUL (CEE) NR. 2225/93 AL COMISIEI
din 27 iulie 1993
de modificare a Regulamentului (CEE) nr. 2719/92 privind documentul administrativ de însoțire în timpul circulației produselor care fac obiectul accizelor în cadrul regimului de suspendare a accizelor
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 92/12/CEE a Consiliului din 25 februarie 1992 privind regimul general al produselor care fac obiectul accizelor și cu privire la deținerea, circulația și monitorizarea acestor produse (1), astfel cum a fost modificată prin Directiva 92/108/CEE (2), în special articolul 15 alineatul (5) și articolul 18 alineatul (1),
având în vedere avizul Comitetului pentru accize,
întrucât articolul 15 alineatul (5) din Directiva 92/12/CEE prevede că un antrepozitar expeditor autorizat sau reprezentantul acestuia poate alege, în timpul transportării produselor, o destinație alternativă de livrare fără o autorizație specială din partea autorității competente din domeniu; întrucât trebuie să se țină cont de acest lucru în ceea ce privește forma documentului de însoțire și a notelor sale explicative;
întrucât faptul că toate statele membre atribuie în prezent un număr de accize antrepozitarilor autorizați proprii și operatorilor înregistrați ai acestora impune precizarea obligatorie a numărului de accize în documentul de însoțire; întrucât, în consecință, cu excepția operatorilor neînregistrați, nu mai este nevoie să se indice numărul de identificare TVA nici pentru expeditor, nici pentru destinatar pe documentul de însoțire;
întrucât este necesar să se simplifice și să se faciliteze procedura privind documentele de însoțire care au fost întocmite de un sistem automat sau electronic de procesare a datelor; întrucât statele membre ar trebuie să fie autorizate să acorde expeditorului, în anumite condiții, o dispensă de semnătură pe documente;
întrucât, prin urmare, se cuvine a modifica Regulamentul (CEE) nr. 2719/92 (3) al Comisiei,
ADOPTĂ PREZENTUL REGULAMENT:
Articolul 1
Regulamentul (CEE) nr. 2719/92 se modifică după cum urmează:
1.
Articolul 1 se înlocuiește cu următorul text:
„Articolul 1
Documentul prezentat în anexa I se utilizează ca document administrativ de însoțire în timpul circulației produselor care fac obiectul accizelor în cadrul regimului de suspendare a accizelor în sensul articolului 3 alineatul (1) din Directiva 92/12/CEE. Instrucțiunile privind completarea documentului și procedurile de utilizare a acestuia sunt prezentate în exemplarul 1 al documentului, pe verso.”
2.
La articolul 2 alineatul (2) se adaugă următoarea teză:
„Documentul poartă la vedere următorul marcaj:
«Document comercial de însoțire în timpul circulației produselor care fac obiectul accizelor în cadrul regimului de suspendare a accizelor.»”
3.
Se inserează articolul 2a după cum urmează:
„Articolul 2a
(1) În cazurile în care documentul de însoțire este întocmit de un sistem automat sau electronic de prelucrare a datelor, autoritățile competente pot autoriza expeditorul să nu semneze documentul și să înlocuiască semnătura cu ștampila specială inclusă în anexa II. Autorizația se acordă cu condiția ca expeditorul să fi prezentat în prealabil autorităților în cauză un angajament scris prin care își asumă răspunderea pentru toate riscurile inerente circulației intracomunitare a produselor care fac obiectul accizelor în cadrul regimului de suspendare a accizelor care implică transporturi efectuate sub acoperirea unui document de însoțire la care s-a aplicat ștampila specială.
(2) Documentele de însoțire întocmite în conformitate cu alineatul (1) conțin în partea din căsuța 24 rezervată semnăturii expeditorului una dintre următoarele mențiuni:
-
Dispensa de firma
-
Fritaget for underskrift
-
Freistellung von der Unterschriftsleistung
-
Δεν απαιτείται υπογραφή
-
Signature waived
-
Dispense de signature
-
Dispensa dalla firma
-
Van ondertekening vrĳgesteld
-
Dispensa de assinatura.
(3) Ștampila specială menționată în alineatul (1) se aplică în colțul din dreapta sus al căsuței A din documentul administrativ de însoțire sau, cât se poate de vizibil, în căsuța corespunzătoare din documentul comercial. Expeditorul poate fi, de asemenea, autorizat să aibă imprimată în prealabil ștampila specială.”
4.
Anexa se înlocuiește cu anexele I și II la prezentul regulament.
Articolul 2
Stocurile existente cu formularele care urmează a fi înlocuite de noul formular din anexa I pot fi folosite până la terminare.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 iulie 1993.

Labels: 3
8
2